Folketing
2012-05-22

Der er stor forskel på, hvilke virksomheder det omfatter, og dermed stor forskel på, hvor stort et provenutab Liberal Alliance med det her beslutningsforslag vil belaste den danske fælleskasse og hermed vores fælles velfærd med. Er det udelukkende forlystelsesparker, anslår partiet selv, at det vil medføre et tabt provenu på omkring 30 mio. kr., men er det forlystelser generelt, så accelererer hullet i vores fælleskasse til over 100 mio. kr. Hverken ved et provenutab på 30 mio. kr. eller et på 100 mio. kr. kan man forvente, at det tabte provenu bliver opvejet af øgede indtægter og flere arbejdspladser i forlystelsesindustrien, som det jo anføres af Liberal Alliance. Der kan man godt tvivle på, om det vil holde vand. Med andre ord er der tale om ufinansierede skattelettelser, men det er jo Liberal Alliances kardinaldyd. Og som det er blevet sædvane for Liberal Alliance, når man slår et nyt og større hul i fælleskassen, så gør man det uden at anvise, hvor der konkret skal skæres ned.